Mill-inqas 10 persuni nqatlu fi nirien fi sptar li qed jittratta pazjenti morda bil-Covid-19 fil-Maċedonja ta' Fuq. Filmati li ttellgħu fuq il-midja soċjali wrew bini maħkum min-nirien u sħaba ħoxna ta' duħħan iswed li joħroġ fl-arja ħdejn triq ewlenija fil-belt ta' Tetovo. Skont rapporti l-pumpieri kkontrollaw in-nirien inqas minn siegħa wara li dawn bdew għal ħabta tad-9pm nhar l-Erbgħa. Il-Ministru tas-Saħħa Venko Filipce wissa li n-numru ta' vittmi jista' jiżdied. "Din hija ġurnata ta' niket" kiteb fuq Twitter, u żied jgħid li diversi pazjenti kienu "trasportati b'mod urġenti" lejn sptar fil-kapitali Skopje. "It-tobba qed jiġġieldu għall-ħajja tal-midruba," qal is-Sur Filipce. Huwa ddeskriva n-nirien bħala "inċident terribbli", iżda ma pprovda l-ebda dettalji oħra. Il-Prim Ministru Zoran Zaev qal li n-nirien ġew ikkawżati minn splużjoni u li kienet għaddejja investigazzjoni. "Dan huwa avveniment tassew traġiku," huwa qal fi stqarrija mibgħuta fuq Facebook, waqt li żied jgħid: "Il-kawża tan-nirien għad trid tkun determinata."